હા..મામાનું ઘર. “મામાનું ઘર કેટલે દીવો બળે એટલે!” ત્યારે તો વેકેશનનો પર્યાય એટલે મામાનું ઘર જ થતું. એમાં આપણા કરતા તો આપણી મમ્મીને વધારે ઇન્તેઝાર હોય વેકેશનનો, બરોબરને? ત્યારની આપણી મમ્મી, માશી, ફુઇ, બેન વગેરે દરેકની વાત માં એક વાત સામાન્ય હોય.. આ વેકેશનમાં આવજોને, ના અત્યારે ના નીકળાય આ વેકેશનમાં પાક્કું આવીશ, આ વેકેશનમાં તો બે-ત્રણ મહિના રોકાવું છે! અરે..લગ્ન જેવા પ્રસંગ પણ વેકેશનમાં રાખવામાં આવતા જેથી કરીને દરેક વ્યક્તિ તેમાં ઉપસ્થિત રહી શકે અને સાચું કહું તો આપણા સૌના પપ્પાને પણ ક્યાંક ને ક્યાંક વેકેશનનો ઇન્તેઝાર રહેતો જેથી એમને પણ એટલા દિવસ આઝાદી મળી શકે! અને હા આપણા શિક્ષકોને પણ વેકેશનની રાહ રહેતી જેથી આપણા જેવા તોફાની વિદ્યાર્થીઓથી છુટકારો મળે અને મન ફ્રેશ થઇ જાય. (જોકે આમ પણ સૌથી વધુ વેકેશનનો ફાયદો એમને જ થાય છે ને આટલી લાંબી રજા તો મળે)